Diari Oficial de la Generalitat Valenciana


Sumari del DOGV 4097, del 01-10-2001 (2001/9144)

RESOLUCIÓ de 17 de setembre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana, a través de la Conselleria de Medi Ambient, i el Consell Superior d'Investigacions Científiques per a l'estudi de l'efecte del llaurat sobre les poblacions de silene diclinis.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4097

Data del DOGV
:   01-10-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/9144


Data del document
:   17-09-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * protecció de la flora

RESOLUCIÓ de 17 de setembre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana, a través de la Conselleria de Medi Ambient, i el Consell Superior d'Investigacions Científiques per a l'estudi de l'efecte del llaurat sobre les poblacions de silene diclinis. [2001/S9144]
  
Subscrit, després de la tramitació prèvia reglamentària, entre la Generalitat Valenciana, a través de la Conselleria de Medi Ambient, i el Consell Superior d'Investigacions Científiques, l'11 de juliol de 2001, un Conveni de col·laboració per a l'estudi de l'efecte del llaurat sobre les poblacions de silene diclinis, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0552/2001, i que figura com a annex d'aquesta resolució.
  
València, 17 de setembre de 2001.- La subsecretaria del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Generalitat Valenciana, a través de la Conselleria de Medi Ambient, i el Consell Superior d'Investigacions Científiques per a l'estudi de l'efecte del llaurat sobre les poblacions de silene diclinis
  
València, 11 de juliol de 2001
  
Reunits
  
D'una banda, Fernando Modrego Caballero, conseller de Medi Ambient de la Generalitat Valenciana, d'acord amb el Decret 6/2000, del 22 de maig, del president de la Generalitat Valenciana ; en representació d'aquesta, facultat per a aquest acte per Acord del Consell de data 10 de juliol de 2001.
  
I d'una altra banda, Rolf Tarrach Siegel, president del Consell Superior d'Investigacions Científiques, en exercici de les funcions previstes per a l'esmentat càrrec per l'article 15.1 a) i f) de l'Estatut del citat organisme autònom, aprovat per Reial Decret 1.945/2000, d'1 de desembre, i facultat per a aquest acte a partir del seu nomenament per Reial Decret 1.557/2000, de 8 de setembre.
  
Ambdues parts tenen i es reconeixen capacitat legal per a formalitzar el present conveni i a l'efecte
  
Exposen
  
Primer
  
La Generalitat Valenciana és competent en la conservació del medi ambient, d'acord amb la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana.
  
Dins de la Generalitat Valenciana, les citades funciones s'exercixen per la Conselleria de Medi Ambient, segons establix el Decret 7/2000, del 22 de maig, del president de la Generalitat Valenciana, pel qual assigna a la Presidència i a les conselleries determinades competències.
  
Segon
  
Silene diclinis és una espècie vegetal endèmica exclusiva de la Comunitat Valenciana, de la qual únicament es coneixen 6 poblacions en el sud de la província de València amb un total de 2.500 individus aproximadament. Està protegida per l'Ordre de 20 de desembre de 1985, de la Conselleria d'Agricultura i Pesca, sobre protecció d'espècies endèmiques o amenaçades, i està inclosa en la categoria UICN "En Perill" en la Llista roja de la Flora Vascular Espanyola (2000) i en la Llista roja de la Flora Vascular Valenciana (1998).
  
Es tracta d'una espècie diòica associada a antics camps de cultiu i, tradicionalment, s'ha considerat que el desenvolupament de la vegetació natural per abandó de les pràctiques agrícoles fa que desaparega l'espècie per efecte de la competència. Cal confirmar experimentalment aquesta hipòtesi.
  
Tercer
  
La Conselleria de Medi Ambient, per mitjà del programa econòmic 442.30, Conservació del Medi Natural, posseïx una línia de finançament -Codi T1522000- la finalitat de la qual és el desenvolupament de projectes d'investigació o activitats relacionades amb la conservació d'espècies, a executar per universitats o institucions amb què la Generalitat Valenciana posseïsca un conveni marc.
  
Quart
  
La Generalitat Valenciana i el CSIC tenen subscrit, amb data 16 de gener de 1995, un conveni marc en temes d'investigació i desenvolupament, i col·laboració educativa, científica i cultural, a l'empara del qual poden establir-se convenis singulars com el present.
  
Cinqué
  
Observada l'existència de mecanismes legals i econòmics adequats, i havent executat els diferents tràmits previstos en la legislació vigent per al desenvolupament de convenis i acords de cooperació de la Generalitat Valenciana, se subscriu el present conveni de col·laboració d'acord amb les següents
  
Clàusules
  
Primera. Objecte
  
És objecte d'aquest conveni el desenvolupament de l'estudi de l'efecte del llaurat en les poblacions de Silene diclinis
  
Segona. Activitat
  
A càrrec d'aquest conveni, el CSIC realitzarà un estudi l'objectiu general del qual és la comprovació experimental de la hipòtesi consistent en l'increment de la població de Silene diclinis per efecte de les pertorbacions de baixa freqüència del seu hàbitat, com és el llaurat.
  
S'estudiarà la resposta del banc de llavors al llaurat del terreny, comprovant si existix latència en les llavors velles emmagatzemades davall terra i si aquesta latència es trenca amb el llaurat, s'estimarà la supervivència dels plançons de les llavors germinades i el reclutament anual d'adults. Igualment s'estudiarà l'efecte del llaurat del terreny sobre les plantes adultes preexistents.
  
En hivernacle es realitzaran experiències d'eliminació de la part aèria de la planta i de fragmentació de l'arrel, per a simular l'efecte del llaurat.
  
Tercera. Execució
  
Per part del CSIC, les activitats d'investigació previstes en aquest conveni seran executades pel Centre d'Investigacions sobre Desertificació (CIDE), que nomenarà un responsable científic per a el seu seguiment.
  
La Conselleria de Medi Ambient, a través de la Direcció General de Planificació i Gestió del Medi, nomenarà un responsable del seguiment i supervisió tècnica d'aquest conveni.
  
Quarta. Duració
  
Les activitats d'investigació adscrites a aquest conveni s'executaran des del dia de la seua firma fins al 30 de novembre del 2001, podent finalitzar-se amb antelació si s'hagueren aconseguit els objectius previstos en la clàusula segona.
  
El present conveni no serà prorrogable a la seua finalització, havent de subscriure's un altre nou si es considerara necessari continuar amb el desenvolupament de les seues activitats.
  
Cinquena. Pressupost
  
A fi de garantir la realització d'aquests treballs d'investigació, la Conselleria de Medi Ambient aportarà la quantitat de cinc-centes mil pessetes (500.000 PTA / 3.005,06 euros), a càrrec de la línia T1522000 del capítol IV del programa 442.30 del pressupost de la Generalitat Valenciana per a l'any 2001.
  
Sisena. Entrega dels resultats
  
Els resultats que s'obtinguen de l'estudi s'hi hauran de presentar abans de l'1 de desembre del 2001, en forma de memòria, mitjançant un original enquadernat, un exemplar sense enquadernar i una còpia en llenguatge Word per a ordinadors compatibles. Si els originals contenen fotografies o gràfiques en color, la còpia haurà de contenir igualment còpies en color.
  
Després de la presentació dels resultats, el Servei de Conservació i Gestió de la Biodiversitat i la Direcció General de Planificació i Gestió del Medi emetran respectivament l'informe tècnic i el certificat corresponent.
  
Setena. Justificació de despeses
  
La justificació documental de les despeses efectuades, es realitzarà de la següent manera:
  
1. En el cas de despeses de material es justificaran amb les factures acompanyades dels seus corresponents justificants de pagament (rebuts o qualsevol altre document admissible en dret)
  
2. Quant als desplaçaments es distingixen:
  
- Dietes d'alimentació: presentant factures o tiquets dels establiments on s'haguera efectuat el servei de restauració, indicant clarament el nombre de persones ateses i el preu unitari. També podran ser justificades mitjançant la indemnització econòmica corresponent a cada voluntari, adjuntant full de despeses desglossades firmades pel perceptor.
  
- Combustibles, prestació de serveis, lloguer de cotxes, etc., presentant factures amb el rebut corresponent dels establiments que hagen realitzat la prestació. També s'admetran despeses de desplaçament justificades mitjançant impresos oficials.
  
3. Les despeses de personal requeriran per al seu pagament de la presentació de les còpies compulsades dels contractes i de les nòmines firmades per les persones que hagen treballat en els projectes subvencionats, així com dels justificants corresponents de les cotitzacions de la Seguretat Social i de l'ingrés en la Delegació d'Hisenda de les quantitats retingudes corresponents a l'IRPF.
  
En el supòsit de tractar-se de professionals es presentaran les factures per treballs realitzats i els ingressos en la Delegació d'Hisenda de les quantitats retingudes corresponents a l'IRPF.
  
Dins del pagament final de l'activitat s'admet una partida de fins al 5% del valor total de l'ajuda, corresponent a despeses generals de difícil justificació. En el cas que la justificació a mesura que presentada és inferior al 95% de l'import mencionat en la clàusula cinquena, les despeses de difícil justificació es reduiran en la mateixa proporció.
  
Atés que les activitats que es financen formen part dels treballs d'investigació habituals que desenvolupa el corresponent equip del CIDE, podran computar-se a l'hora de la justificació les despeses preparatòries i d'inici de la investigació (becaris, posada a punt de tècniques, mesuraments, mostratges, anàlisi o qualsevol altre propi de l'activitat) des de l'1 de gener del 2001.
  
Huitena. Pagaments
  
Es realitzarà un únic pagament contra la presentació de la memòria de resultats i els justificants de despeses descrites en les clàusules anteriors.
  
El pagament es realitzarà mitjançant transferència bancària al següent compte, obert a nom del Consell Superior d'Investigacions Científiques (CSIC):
  
- Entitat: Banc d'Espanya
  
- Sucursal: carrer Alcalà, Madrid
  
- Núm. compte: 9000/0001/20/1750830705
  
Novena. Seguiment
  
Per al seguiment d'aquest conveni, així com per a la interpretació d'aspectes tecnicocientífics de detall que no contravinguen les seues clàusules, s'establix una comissió formada per:
  
- En representació del CSIC, el director científic del projecte i un investigador adscrit a aquest.
  
- En representació de la Conselleria de Medi Ambient, el cap del Servei de Conservació i Gestió de la Biodiversitat i un tècnic de la Direcció General de Planificació i Gestió del Medi.
  
La comissió podrà subscriure totes les actes estime necessàries per a obtenir els fins que la conformen, essent suficient per a això amb la firma d'un dels representants de cada institució.
  
Deu. Publicitat
  
Cada institució firmant es compromet a mencionar a l'altra part a l'hora de donar publicitat del desenvolupament del conveni, així com en la difusió dels seus resultats; en el cas de publicacions o senyalitzacions de qualsevol tipus, hauran de figurar els anagrames d'ambdues institucions.
  
Cas que la Conselleria de Medi Ambient incloga l'import econòmic del present conveni en les justificacions a la Comissió Europea en el marc del Projecte Life de Conservació d'Hàbitats Prioritaris de la Comunitat Valenciana, serà necessari citar a la Comissió Europea com a organisme cofinançador.
  
Onze. Incompliments
  
En cas d'incompliment del que establix aquest conveni, la Generalitat Valenciana, a través de la Conselleria de Medi Ambient, podrà suspendre el pagament i fins i tot rescindir el conveni, donant prèviament audiència al CSIC; en aquest cas, si així s'acorda, aquesta estarà obligada a tornar les quantitats percebudes que no estiguen degudament justificades.
  
La no execució o el desenvolupament visiblement deficient per causes imputables a l'equip investigador serà causa suficient per a denegar nova subscripció de convenis l'objecte del qual siga l'ampliació del present.
  
Dotze. Marc jurídic
  
El present conveni de col·laboració té la naturalesa dels previnguts en l'article 3.1.c de la Llei de Contractes de les Administracions Públiques, i el seu règim jurídic vindrà determinat per les estipulacions previstes en el propi Conveni, aplicant-se-li els principis de la citada Llei per a resoldre totes els dubtes que se pogueren presentar.
  
En tot cas, s'entén que aquest conveni, pel que fa als seus aspectes formals, està sotmés a les regulacions del Decret 20/1993, de 8 de febrer, del Govern Valencià.
  
Perquè conste als efectes oportuns i com a mostra de conformitat, firmen els compareixents el present document en triple versió exemplar i a un només efecte, en el lloc i data indicats a l'inici.
  
El conseller de Medi Ambient
  
FERNANDO MODREGO CABALLERO
  
El President del Consell Superior d'Investigacions Científiques
  
ROLF TARRACH SIEGEL